钦定古今图书集成/理学汇编/学行典/第058卷 > 韩非子 > 《解老》
## 钦定古今图书集成/理学汇编/学行典/第058卷 > 韩非子 > 《解老》

礼者，所以情貌也，群义之文章也，君臣父子之交也，
贵贱贤不肖之所以别也。中心怀而不谕，故疾趋卑
拜而明之；实心爱而不知，故好言繁辞以信之。礼者，
外节之所以谕内也。故曰：“礼以情貌也。”凡人之为外
物动也，不知其为身之礼也；众人之为礼也，以尊他
人也，故时劝时衰。君子之为礼，以为其身；以为其身，
故神之为上礼。上礼神而众人贰，故不能相应。不能
相应，故曰：“上礼为之而莫之应。”众人虽贰，圣人复恭
敬，尽手足之礼也不衰，故曰：“攘臂而仍之。”道有积而
德有功，德者道之功，功有实而实有光。仁者德之光，
光有泽而泽有事。义者仁之事也，事有礼而礼有文，
礼者义之文也。故曰：“失道而后失德，失德而后失仁，
失仁而后失义，失义而后失礼。礼为情貌者也，文为
质饰者也。夫君子取情而去貌，好质而恶饰。”夫恃貌
而论情者，其情恶也；须饰而论质者，其质衰也。何以
论之？和氏之璧，不饰以五采；隋侯之珠，不饰以银黄。
其质至美，物不足以饰之。夫物之待饰而后行者，其
质不美也。是以父子之闲，其礼朴而不明，故曰“礼薄
也。”凡物不并盛，阴阳是也；理相夺予，威德是也；实厚
者貌薄，父子之礼是也。由是观之，礼繁者实心衰也。
然则为礼者，事通人之朴心者也。众人之为礼也，人
应则轻欢，不应则责怨。今为礼者，事通人之朴心，而
资之以相责之分，能毋争乎？有争则乱，故曰“夫礼者，
忠信之薄也，而乱之首乎？”